Tojikiston Prezidenti O‘zbekiston Prezidentini saylovdagi gʻalabasi bilan tabrikladi

25.10.2021
25-oktabr kuni O‘zbekiston Respublikasi Prezidenti Shavkat Mirziyoyev va Tojikiston Respublikasi Prezidenti Emomali Rahmon telefon orqali muloqot qildilar.
Tojikiston Prezidenti suhbat avvalida O‘zbekiston yetakchisini davlat rahbari saylovida erishgan ishonchli gʻalabasi bilan samimiy qutlab, birodar oʻzbek xalqiga farovonlik va ravnaq tiladi.
Mamlakatlarimiz oʻrtasidagi amaliy hamkorlikni kengaytirish, yaxshi qoʻshnichilik va strategik sheriklik munosabatlarini mustahkamlashga qaratilgan qoʻshma loyiha va dasturlarni amalga oshirish masalalari koʻrib chiqildi.
O‘zaro savdoning oʻsish sur’atlari, sanoat kooperatsiyasi loyihalari ilgari surilayotgani, avtobuslar qatnovi qayta tiklangani, sogʻliqni saqlash va kinematografiya sohalarida faol aloqalar yoʻlga qoʻyilgani mamnuniyat bilan qayd etildi.
Mintaqa kun tartibi, shu jumladan Afgʻonistonda vujudga kelayotgan vaziyatdan kelib chiqqan holda muhokama qilindi.